**Ministru kabineta noteikumu projekta "Grozījumi Ministru kabineta 2013. gada 3. septembra noteikumos Nr. 761 "Noteikumi par civilstāvokļa aktu reģistriem""**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekta mērķis ir noteikt iesnieguma par laulības noslēgšanu, kas parakstīts ar drošu elektronisko parakstu un laika zīmogu, detalizētāku izskatīšanas kārtību, un precizēt Ministru kabineta 2013. gada 3. septembra noteikumu Nr. 761 "Noteikumi par civilstāvokļa aktu reģistriem" (turpmāk – Noteikumi) esošo regulējumu, novēršot konstatētās neatbilstības faktiskajai situācijai.  Tiesību akta projekts stāsies spēkā nākamajā dienā pēc tā publicēšanas oficiālajā izdevumā "Latvijas Vēstnesis". |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2017. gada 25. jūlija sēdē (prot. Nr. 37 38. § 2.2. apakšpunkts) Tieslietu ministrijai tika uzdots sagatavot un noteiktā kārtībā Ministru kabinetā iesniegt grozījumus Noteikumos, līdz ar to Tieslietu ministrija ir izstrādājusi Ministru kabineta noteikumu projektu "Grozījumi Ministru kabineta 2013. gada 3. septembra noteikumos Nr. 761 "Noteikumi par civilstāvokļa aktu reģistriem"" (turpmāk – projekts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Laulības noslēgšanas kārtību Latvijā noteic Civillikums, kas reglamentē laulības noslēgšanas vispārējos principus, un Civilstāvokļa aktu reģistrācijas likums (turpmāk – Likums), kas konkretizē laulības noslēgšanas priekšnosacījumus un norisi.  Saskaņā ar Noteikumu 26. punktu, lai noslēgtu laulību dzimtsarakstu nodaļā, Latvijas Republikas diplomātiskajā un konsulārajā pārstāvniecībā ārvalstīs (turpmāk – pārstāvniecība) vai pie garīdznieka, personas, kuras vēlas noslēgt laulību, personīgi iesniedz noteikta parauga kopīgu iesniegumu (iesnieguma paraugs ir apstiprināts Noteikumu 4. pielikumā) un laulības reģistrācijai nepieciešamos dokumentus dzimtsarakstu nodaļā vai pārstāvniecībā dokumentu pārbaudei.  Atbilstoši šobrīd Noteikumos noteiktajam iesniegums laulības noslēgšanai iesniedzams abām personām tikai klātienē.  Ministru kabineta 2017. gada 25. jūlija sēdē tika izskatīts tieslietu ministra iesniegtais informatīvais ziņojums "Par iesnieguma par laulības noslēgšanu elektronisku iesniegšanu dzimtsarakstu nodaļā" (turpmāk – informatīvais ziņojums), kas izstrādāts saskaņā ar Rīcības plānā Ģimenes valsts politikas pamatnostādņu 2011.–2017. gadam īstenošanai 2016.–2017. gadā (apstiprināts ar Ministru kabineta 2016. gada 3. februāra rīkojumu Nr. 115) iekļauto 1.4. uzdevumu "Izvērtēt iesnieguma par laulības noslēgšanu elektronisku iesniegšanas iespēju".  Atbilstoši informatīvajā ziņojumā sniegtajai informācijai, tika nolemts, ka Tieslietu ministrijai jāsagatavo un jāiesniedz Ministru kabinetā:  1) likumprojekts par grozījumiem Civilstāvokļa aktu reģistrācijas likumā (prot. Nr. 37 38. § 2.1. apakšpunkts);  2) tiesību aktu projekts par grozījumiem Noteikumos (prot. Nr. 37 38. § 2.2. apakšpunkts).  Likuma 17. panta 1.1daļā (minētā norma stājās spēkā 2018. gada 1. jūnijā) tiek paredzēta iespēja atsevišķiem subjektiem, proti, pilngadīgiem Latvijas pilsoņiem un pilngadīgiem Latvijas nepilsoņiem laulības noslēgšanas iesniegumu, kas parakstīts ar drošu elektronisko parakstu (e-parakstu) un laika zīmogu, dzimtsarakstu nodaļā iesniegt arī elektroniski. Tādējādi nepieciešams veikt attiecīgus grozījumus arī Noteikumos.  Līdz ar to projekta mērķis ir noteikt iesnieguma, kas iesniegts elektroniski, izskatīšanas kārtību.  Vienlaikus projektā iekļautas normas, kas precizē un pilnveido esošo regulējumu Noteikumos, kā arī novērš konstatētās neatbilstības pašreizējai faktiskajai situācijai.  Tiek precizēts Noteikumu 26. punkts, nosakot, ka iesnieguma par laulības noslēgšanu personīga iesniegšana neattiecas uz izņēmumu, kas minēts Noteikumu 26.1 punktā.  Noteikumi papildināti ar 26.1 punktu, paredzot pilngadīgiem Latvijas pilsoņiem vai pilngadīgiem Latvijas nepilsoņiem iesnieguma veidlapu, ko parakstījušas abas personas, kuras vēlas noslēgt laulību, ar drošu elektronisko parakstu un laika zīmogu (turpmāk – elektronisks iesniegums), nosūtīt uz dzimtsarakstu nodaļas, kurā vēlas noslēgt laulību, elektronisko adresi (e-pastu).  Veicot grozījumus Likumā, tika noteikts subjektu loks, uz kuriem jaunais regulējums par elektroniska iesnieguma iesniegšanu attieksies. Vienlaikus likumprojekta "Grozījumi Civilstāvokļa aktu reģistrācijas likumā" sākotnējās ietekmes novērtējuma ziņojumā (anotācijā) tika noteikts personu loks, uz kuriem jaunais regulējums neattieksies. Papildus tiek vērsta uzmanība uz to, ka jaunais regulējums neattieksies uz Latvijas valsts piederīgajiem, kuriem bez Latvijas Republikas pilsonības ir arī citas valsts valstiskā piederība. Šīm personām iesniegums laulības noslēgšanai jāiesniedz klātienē, jo papildus jāiesniedz arī otras pilsonības valsts kompetentās institūcijas izsniegtais dokuments par ģimenes stāvokli (Noteikumu 32. punkts).  Situācijās, kad dzimtsarakstu nodaļa saņems elektronisko iesniegumu no personām, kas neietilpst Likuma 17. panta 1.1 daļā minēto subjektu lokā, elektroniskais iesniegums netiks pieņemts, dzimtsarakstu nodaļas atbildīgajai personai par to paziņojot personām un norādot, ka iesniegums iesniedzams tikai klātienē.  Projektā noteikts, ka elektroniskajam iesniegumam jābūt parakstītam ar drošu elektronisko parakstu un laika zīmogu, ko parakstījušas abas personas (jo vēlmi noslēgt laulību izsaka abas personas), kas tehniski ir iespējams. Proti, iespējams iesniegt vienu iesniegumu, ko ar drošu elektronisko parakstu ir parakstījušas divas personas (katrai personai savs elektroniskais paraksts). Tāpat noteikts, ka elektronisko iesniegumu personas varēs nosūtīt nepastarpināti (nesaņemot izziņu par laulības noslēgšanai nepieciešamo dokumentu pārbaudi no citas dzimtsarakstu nodaļas vai pārstāvniecības) uz dzimtsarakstu nodaļas, kurā vēlēsies noslēgt laulību, elektronisko adresi (e-pastu).  Saņemot elektronisko iesniegumu, dzimtsarakstu nodaļas atbildīgajai personai vienas darbdienas laikā uz elektroniskā pasta adresi, no kuras elektroniskais iesniegums nosūtīts, jānosūta paziņojums par tā saņemšanu, kā to noteic Ministru kabineta 2005. gada 28. jūnija noteikumu Nr. 473 "Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām" 17. punkts. Dzimtsarakstu nodaļas atbildīgā persona turpmākajā sarakstē nepieciešamo informāciju nosūta elektroniski bez droša elektroniskā paraksta un laika zīmoga.  Saņemot iesniegumu klātienē, dzimtsarakstu nodaļas vai pārstāvniecības atbildīgā persona iepazīstina personas ar Civillikuma normām, kas nosaka laulības noslēgšanas kārtību, un ar šķēršļiem laulības noslēgšanai, atbilstoši Noteikumu 28. punktam. Lai minēto izpildītu situācijās, kad personas vēlēsies iesniegumu iesniegt elektroniski, tiek precizēta iesnieguma par laulības noslēgšanu veidlapas (Noteikumu 4. pielikums) 2. lappuse, norādot informāciju par Civillikuma normām, kas nosaka laulības noslēgšanas kārtību, un ar šķēršļiem laulības noslēgšanai. Tādējādi personas, aizpildot iesniegumu, varēs iepazīties ar Civillikuma normām, pēc līdzības kā tas ir gadījumos, kad personas vēlas noslēgt laulību ieslodzījuma vietā. Vienlaikus iesnieguma par laulības noslēgšanu veidlapas 2. lappuse tiek papildināta ar Civillikuma 41. un 45. panta normām, kas nosaka termiņu, kādā laulība ir noslēdzama, proti, ka laulību noslēdz ne agrāk kā viena mēneša un ne vēlāk kā sešu mēnešu laikā pēc iesnieguma un citu laulības noslēgšanai nepieciešamo dokumentu iesniegšanas dzimtsarakstu nodaļā, ja laulības noslēgšanai nav šķēršļu. Savukārt Civillikuma 45. pants paredz, ka iepriekš minēto termiņu steidzamības gadījos dzimtsarakstu nodaļas amatpersonai ir tiesības saīsināt. Tādējādi sniedzot iespēju personām, iesniedzot iesniegumu, izpazīties ar būtiskiem nosacījumiem laulības noslēgšanai. Vienlaikus tiek precizēta arī Noteikumu 11. pielikuma 2. lappuse, papildinot to ar iepriekš minētajām Civillikuma 41. un 45. panta normām.  Ņemot vērā Elektronisko dokumentu likuma 3. panta otrajā daļā noteikto, ka elektroniskais dokuments uzskatāms par pašrocīgi parakstītu, ja tam ir drošs elektroniskais paraksts, tiek precizēta iesnieguma par laulības noslēgšanu veidlapā norādītā informācija par parakstiem, proti, ka dokumenta rekvizītu "Līgavaiņa paraksts" un "Līgavas paraksts" neaizpilda, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu.  Ja iesniegums iesniegts klātienē, dzimtsarakstu nodaļas atbildīgā persona iesniegumu pārbauda tā iesniegšanas dienā, līdz ar to klātienē ir iespēja uzreiz precizēt iesniegumā norādīto informāciju, ja kāda no iesnieguma ailēm nav aizpildīta vai aizpildīta neprecīzi.  Noteikumi tiek papildināti ar 29.1 punktu, nosakot, ka dzimtsarakstu nodaļas atbildīgā persona elektronisko iesniegumu pārbauda ne vēlāk kā piecu darbdienu laikā no elektroniskā iesnieguma saņemšanas dienas. Dzimtsarakstu nodaļas atbildīgajai personai minētajā termiņā jāpārbauda, vai:  1) iesniegumā ir aizpildītas visas ailes (izņemot aili par tautību, to var nenorādīt);  2) iesniegumā norādīta prasītā informācija;  3) kopīgo elektronisko iesniegumu parakstījušas abas personas;  4) samaksāta valsts nodeva par laulības reģistrāciju. Ministru kabineta 2013. gada 24. septembra noteikumu Nr. 906 "Noteikumi par civilstāvokļa aktu reģistrācijas valsts nodevu" 4. punktā noteikts, ka valsts nodevu samaksā pirms civilstāvokļa aktu reģistrācijas, līdz ar to, valsts nodeva par laulības reģistrāciju jāsamaksā, iesniedzot iesniegumu. Minētais attiecināms arī tad, ja iesniegumu par laulības noslēgšanu iesniedz personīgi klātesot dzimtsarakstu nodaļā.  Konstatējot kaut vienu no iepriekš minētajiem trūkumiem, dzimtsarakstu nodaļas atbildīgā persona elektroniski par to paziņos personām, nosakot piecu darbdienu termiņu konstatēto trūkumu novēršanai.  Ja piecu darbdienu laikā personas nenovērš norādītos trūkumus, proti, precizētais elektroniskais iesniegums dzimtsarakstu nodaļā nav atkārtoti saņemts, vai arī nav samaksāta valsts nodeva par laulības reģistrāciju, elektroniskais iesniegums uzskatāms par neiesniegtu, dzimtsarakstu nodaļas atbildīgā persona elektroniski par to paziņo personām.  Ja, pārbaudot iesniegumu netiek konstatēti trūkumi, vai konstatētie trūkumi ir novērsti, dzimtsarakstu nodaļas atbildīgā persona pārbauda elektroniskajā iesniegumā norādītās ziņas ar Iedzīvotāju reģistrā iekļautajām ziņām. Ja ziņas atbilst, dzimtsarakstu nodaļas atbildīgā persona nosūta personām paziņojumu par elektroniskā iesnieguma pieņemšanu. Ar šo paziņojumu elektroniskais iesniegums uzskatāms par iesniegtu, secīgi laulība var tikt noslēgta ne agrāk kā viena mēneša (no šī paziņojuma saņemšanas dienas) un ne vēlāk kā sešu mēnešu laikā, kā to paredz Civillikuma 41. pants. Dzimtsarakstu nodaļas atbildīgā persona izdrukā saņemto elektronisko iesniegumu un to iereģistrē savā lietvedības sistēmā.  Ja elektroniskajā iesniegumā norādītās ziņas neatbilst Iedzīvotāju reģistrā iekļautajām ziņām (piemēram, nesakrīt ziņas par iepriekšējās laulības šķiršanu, vai Iedzīvotāju reģistrā ģimenes stāvoklis norādīts precējies, bet elektroniskajā iesniegumā norādīts – šķīries un norādīta papildu informācija par laulības šķiršanu), dzimtsarakstu nodaļas atbildīgā persona elektroniski par to paziņo personām, nosakot piecu darbdienu termiņu neatbilstību novēršanai. Ja noteiktajā termiņā konstatētās neatbilstības netiek novērstas, elektroniskais iesniegums uzskatāms par neiesniegtu, dzimtsarakstu nodaļas atbildīgā persona elektroniski par to paziņo personām.  Ja elektroniskajā iesniegumā norādītās ziņas atbilst Iedzīvotāju reģistrā iekļautajām ziņām, puses vienojas par laulības reģistrēšanas laiku un citiem laulības ceremonijas organizatoriskiem jautājumiem. Dzimtsarakstu nodaļas atbildīgā persona papildina izdrukāto elektronisko iesniegumu ar ziņām par paredzēto laulības reģistrācijas, datumu, laiku un vietu. Nepieciešamības gadījumā personas pirms noteiktās laulības reģistrācijas dienas var ierasties dzimtsarakstu nodaļā un pārrunāt ar dzimtsarakstu nodaļas atbildīgo personu laulības ceremonijas kārtību, apskatīt dzimtsarakstu nodaļas telpas utt.  Vienlaikus Noteikumi tiek precizēti, lai pilnveidotu esošo regulējumu un novērstu konstatētās neatbilstības pašreizējai faktiskajai situācijai:  Ņemot vērā dzimtsarakstu nodaļu atšķirīgo izpratni par laulības noslēgšanas vietas norādīšanu, ja laulība ir noslēgta pie garīdznieka (jo atsevišķu konfesiju garīdznieki var laulāt ne tikai savā draudzē, bet arī visās pārējās savas konfesijas draudzēs), Noteikumi tiek papildināti ar 48.1 punktu, precizējot, ka, ja laulība noslēgta pie garīdznieka, laulības reģistra ierakstā kā laulības noslēgšanas vieta norādāma baznīcas draudze, kurā glabājas garīdznieka sastādītais laulības reģistra ieraksts.  2017. gada 9. martā stājās spēkā grozījumi Likumā, nosakot, ka, pamatojoties uz personas iesniegumu un dzimtsarakstu nodaļas atzinumu, dzimtsarakstu nodaļa dzimšanas reģistra ierakstu sastāda atkārtoti, ja dzimšanas reģistra ieraksts, kurā jāveic papildinājums, reģistrēts ārvalstī. Minētā norma tika iekļauta, ņemot vērā konstatētās situācijas, kad, piemēram, bērna vecāki vēlas atzīt paternitāti, bet ārvalsts iestādē, kur dzimšanas fakts ir reģistrēts, papildinājumu veikt nav iespējams, jo ir valstis, kuru likumdošana neparedz reģistra ierakstu papildināšanu, tajā skaitā arī ar ziņām par bērna tēvu.  Līdz ar to Likumā tika paredzēta iespēja veikt dzimšanas fakta pārreģistrāciju dzimtsarakstu nodaļā, lai pēc tam veiktu attiecīgus papildinājumus.  Atbilstoši minētajam Noteikumi papildināti ar 82.1 punktu, nosakot, kādi dokumenti vecākiem ir jāiesniedz, lai veiktu bērna dzimšanas fakta pārreģistrāciju, proti, jāiesniedz:  1) vecāku iesniegums ar lūgumu pārreģistrēt bērna dzimšanas faktu;  2) dzimšanas fakta reģistrācijas apliecinošs dokuments, kas izdots valstī, kurā bērna dzimšanas fakts pirmreizēji reģistrēts, piemēram, dzimšanas apliecība. Dzimšanas fakta reģistrācijas apliecinošais dokuments, kas izdots valstī, kurā bērna dzimšanas fakts pirmreizēji ir reģistrēts (piemēram, dzimšanas apliecība), vecākiem netiek atgriezts atpakaļ, proti, minētā dokumenta iesniegtais oriģināls tiek pievienots dzimšanas fakta pārreģistrācijas lietas materiāliem un pēc lietas glabāšanas termiņa iztecējuma, tas jāiznīcina. Tādējādi tiks novērstas situācijas, kad vecākiem ir divi atšķirīgi dzimšanas fakta reģistrācijas apliecinoši dokumenti, viens izdots ārvalstīs, otrs – pēc dzimšanas fakta pārreģistrācijas Latvijā.  3) ārvalsts kompetentās iestādes, kurā bērna dzimšanas fakts sākotnēji reģistrēts, atteikums veikt papildinājumu bērna dzimšanas reģistra ierakstā, proti, ka normatīvais regulējums neparedz konkrētajā situācijā veikt izmaiņas bērna dzimšanas reģistrā.  2017. gada 9. martā stājās spēkā grozījumi Likumā nosakot, ka par ārzemnieka miršanas fakta reģistrāciju dzimtsarakstu nodaļa paziņo mirušās personas pilsonības valsts akreditētajai diplomātiskajai un konsulārajai pārstāvniecībai Latvijā. Ja konkrētās valsts diplomātiskā un konsulārā pārstāvniecība neatrodas Latvijā, par ārzemnieka (izņemot personu, kura atzīta par bezvalstnieku Latvijas Republikā) miršanas fakta reģistrāciju paziņo Ārlietu ministrijas Konsulārajam departamentam. Attiecīgi precizēts Noteikumu 91. punkts, nosakot, ka arī ārzemnieku personu apliecinošos dokumentus, kuru miršanas fakts reģistrēts Latvijā, nodod mirušās personas personu apliecinošā dokumenta izdevējvalsts akreditētajai diplomātiskajai un konsulārajai pārstāvniecībai Latvijā bez Ārlietu ministrijas starpniecības. Izņemot gadījumus, kad attiecīgās valsts diplomātiskā un konsulārā pārstāvniecība neatrodas Latvijā.  Ministru kabineta 2004. gada 2. marta noteikumu Nr. 114 "Noteikumi par personvārdu rakstību un lietošanu latviešu valodā, kā arī to identifikāciju" 141. punktā ir noteikts, ka izdodot dokumentu personai, kuras personvārds jau ir ierakstīts Latvijas Republikā izdotajā personu apliecinošā dokumentā, Iedzīvotāju reģistrā vai civilstāvokļa aktu reģistrā, tā pielīdzināšana saskaņā ar personas gribu pieļaujama, ievērojot latviešu valodas gramatikas un pareizrakstības normas. Atbilstoši minētajam tiek precizēts Noteikumu 145.2. apakšpunkts konkrēti norādot, ka personvārda pielīdzināšana (personvārda formas variantu novēršana) tiek veikta, ja vēlamā personvārda forma jau ir ierakstīta kādā pašas personas dokumentā, proti, tiek precīzi noteikts, kāda satura dokumentā - Latvijas Republikas izdotā personu apliecinošā dokumentā vai civilstāvokļa aktu reģistrācijas apliecinošajos dokumentos.  Noteikumu 173. punktā noteikts, ka, ja nav saglabājies ne pirmais, ne otrais reģistra ieraksta eksemplārs vai ja pieprasītais reģistra ieraksts nav atrodams ne dzimtsarakstu nodaļā, ne Tieslietu ministrijā, Tieslietu ministrija izsniedz izziņu par civilstāvokļa akta reģistra ieraksta neesamību.  Ņemot vērā, ka iesniegumu atkārtota dokumenta saņemšanai var iesniegt jebkurā dzimtsarakstu nodaļā vai Tieslietu ministrijā, tad būtu jānodrošina iespēja, ka izziņu par civilstāvokļa akta reģistra ierakstu neesamību var izsniegt gan dzimtsarakstu nodaļa, gan Tieslietu ministrija, proti, tā iestāde, kas saņēmusi iesniegumu.  Minētais punkts tiek papildināts, nosakot, ka, ne tikai Tieslietu ministrija var izsniegt minēto izziņu, bet arī dzimtsarakstu nodaļa, kas saņēmusi iesniegumu par atkārtota dokumenta izdošanu, tādējādi samazinot attiecīgās izziņas sagatavošanas termiņu. Izziņu par civilstāvokļa akta reģistra ieraksta neesamību dzimtsarakstu nodaļa var izsniegt tikai tad, kad ir pārbaudīti reģistri dzimtsarakstu nodaļā, kurā reģistra ierakstam vajadzēja glabāties, un Tieslietu ministrijā, kurā glabājas reģistra ieraksta otrais eksemplārs.  Noteikumu 178. punkts tiek precizēts atbilstoši praksē esošajai kārtībai, nosakot, ka ar Ārlietu ministrijas Konsulārā departamenta starpniecību nosūta tikai civilstāvokļa aktu reģistrācijas apliecinošos dokumentus, kurus nepieciešams legalizēt vai legalizēt ar apliecinājumu *(apostille)*, pievienojot personas iesniegumu, uz kura pamata ir sagatavots dokuments. Ja dokumentus nav nepieciešams legalizēt vai legalizēt ar apliecinājumu *(apostille)* – tos nosūta ierakstītā pasta sūtījumā uz iesniedzēja norādīto adresi ārvalstīs, bet tikai tajos gadījumos, ja ir pārbaudīta personas identitāte – iesniegums saņemts klātienē, kā e-pakalpojums vai iesniegums parakstīts ar drošu elektronisko parakstu. Šāda kārtība būtiski saīsinātu dokumentu izprasīšanas pakalpojuma izpildes laiku, jo Ārlietu ministrija dokumentus pārstāvniecībām ārvalstīs pārsūta ar diplomātiskā pasta starpniecību, kas savukārt tiek sūtīts retāk nekā parastie pasta sūtījumi. Kā arī samazinātos administratīvais slogs un racionālāk tiktu izmantoti Latvijas diplomātisko un konsulāro pārstāvniecību resursi, vairāk novirzot tos konsulārās palīdzības sniegšanai atbilstoši aktuālajai vajadzībai.  Tiek precizēts Noteikumu 4. pielikums (Iesniegums par laulības noslēgšanu) un 11. pielikumā (Iesniegums par laulības noslēgšanu ieslodzījumu vietā) iesnieguma veidlapas 10. rinda "Valstiskā piederība", norādot, ka minētajā ailē jānorāda visu valstu valstisko piederību. Dzimtsarakstu nodaļas ir norādījušas, ka personas, kuras vēlas noslēgt laulību, aizpildot iesnieguma minēto aili, norāda tikai vienu no pilsonībām (kaut arī personai ir vairākas pilsonības). Atbilstoši minētajam tiek precizēta pielikumos minētā aile.  Pakalpojumu "Laulības reģistrācija" sniedz pašvaldību dzimtsarakstu nodaļas. Atbilstoši minētajam, minēto pakalpojumu valsts pārvaldes pakalpojumu portālā https://www.latvija.lv, pēc projekta spēkā stāšanās, jāpilnveido, to papildinot ar informāciju, ka iesniegumu par laulības noslēgšanu atsevišķi subjekti var iesniegt arī elektroniski, (iesniegumu parakstot ar drošu elektronisko parakstu (e-parakstu) un laika zīmogu), to nosūtot uz dzimtsarakstu nodaļas elektronisko (e-pasta) adresi.  Tieslietu ministrija pēc projekta spēkā stāšanās papildinās valsts pārvaldes pakalpojuma portālu https://www.latvija.lv ar konkrēto dzīves situācijas aprakstu (šobrīd ir izstrādes procesā), norādot informāciju par laulības iesnieguma iesniegšanu arī elektroniski. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija. |
| 4. | Cita informācija | Līdz 2019. gada 1. janvārim tieslietu ministram jāiesniedz izskatīšanai Ministru kabinetā informatīvais ziņojums, kurā izvērtēta elektroniski iesniedzamā iesnieguma par laulības noslēgšanu ieviešanas prakse, kā arī sadarbībā ar Vides aizsardzības un reģionālas attīstības ministriju jāizvērtē iespēju iesniegumu iesniegt, izmantojot valsts pārvaldes pakalpojumu portālu https://www.latvija.lv. Minētais noteikts Ministru kabineta 2017. gada 25. jūlija sēdes protokola Nr. 37 38. § 3. punktā. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektā ietvertais regulējums attieksies uz visām personām, kuras:  1) vēlēsies noslēgt laulību Latvijā;  2)lūdz aktualizēt civilstāvokļa aktu reģistra ierakstus;  3) pieprasa civilstāvokļa aktu reģistrācijas apliecinošos dokumentus.  Tāpat projektā iekļautais regulējums attieksies uz dzimtsarakstu iestādēm (dzimtsarakstu nodaļām un pārstāvniecībām), kuras tiesību aktos noteiktajā kārtībā:  1) pieņem, izskata laulības noslēgšanas iesniegumu, kā arī reģistrē laulību;  2) veic civilstāvokļa aktu reģistrāciju;  3) pieņem iesniegumus par civilstāvokļa aktu aktualizēšanu;  4) sagatavo civilstāvokļa aktu reģistrāciju apliecinošos dokumentus.  Projekta 8. punktā ietvertais regulējums attiecināms arī uz Tieslietu ministrijas Dzimtsarakstu departamentu.  Vienlaikus projekts attieksies uz Ārlietu ministrijas Konsulāro departamentu. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs samazināsies pilngadīgiem Latvijas pilsoņiem un pilngadīgiem Latvijas nepilsoņiem, kuri vēlēsies noslēgt laulību dzimtsarakstu nodaļā, jo iesniegumu laulības noslēgšanai būs iespēja iesniegt elektroniski uzreiz izvēlētajā dzimtsarakstu nodaļā. Iesniedzot iesniegumu elektroniski, personām ietaupīsies laika un iespējamie finanšu resursi (piemēram, ja personas dzīvo un strādā ārvalstīs).  Dzimtsarakstu nodaļām un pārstāvniecībām administratīvais slogs samazināsies izziņu par laulības reģistrācijai nepieciešamo dokumentu pārbaudi sagatavošanai un izsniegšanai, jo iesniegumu laulības noslēgšanai varēs iesniegt nepastarpināti dzimtsarakstu nodaļā, kurā vēlēsies noslēgt laulību.  Administratīvais slogs palielināsies dzimtsarakstu nodaļām, saņemot un apstrādājot elektronisko iesniegumu, sarakste e-pastā vai komunikācija telefoniski aizņems papildu laiku, skaidrojot un informējot personas par laulības noslēgšanas normatīvo regulējumu, kārtību, uzvārda maiņu, personu apliecinošo dokumentu maiņu, vēlamā pakalpojuma apjomu, kā arī citiem organizatoriskiem jautājumiem.  Administratīvais slogs personām, uzliekot pienākumu iesniegt ārvalsts kompetentās iestādes, kurā bērna dzimšanas fakts sākotnēji reģistrēts, atteikumu veikt papildinājumu bērna dzimšanas reģistrā, ir samērojams ar doto iespēju personām bērna dzimšanas reģistru pārreģistrēt Latvijā, lai secīgi veiktu papildinājumu bērna dzimšanas reģistrā.  Administratīvais slogs pieaugs dzimtsarakstu nodaļām, jo turpmāk izziņu par civilstāvokļa akta reģistra ieraksta neesamību, varēs sagatavot dzimtsarakstu nodaļa, kurā iesniegts iesniegums atkārtota civilstāvokļa akta reģistrācijas apliecinošā dokumenta saņemšanai. Līdz ar to vienlaikus administratīvais slogs samazināsies Tieslietu ministrijas Dzimtsarakstu departamentam.  Administratīvais slogs samazināsies Ārlietu ministrijas Konsulārajam departamentam, jo dokumenti uz ārvalstīm tiks nosūtīti caur Ārlietu ministrijas Konsulāro departamentu tikai tajos gadījumos, kad būs nepieciešams dokumentu legalizēt vai legalizēta ar apliecinājumu *(apostille)*. |
| 3. | Administratīvo izmaksu monetārs novērtējums | Ņemot vērā, ka Noteikumi tiek papildināti ar 82.1 punktu, paredzot, ka dzimšanas fakta pārreģistrācijas gadījumā, vecākiem dzimtsarakstu nodaļā jāiesniedz ārvalsts kompetentās iestādes, kurā bērna dzimšanas fakts sākotnēji reģistrēts, izsniegts dokuments par atteikumu veikt papildinājumu bērna dzimšanas reģistra ierakstā, kā arī ņemot vērā, ka katrai valstij ir savas noteiktās izmaksas par šāda dokumenta izsniegšanu un kārtība šo izmaksu aprēķināšanai, papildus projektā ietvertā regulējuma administratīvo izmaksu monetāro novērtējumu aprēķināt nav iespējams.  Pārējām projektā ietvertajām normām nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projektam tika nodrošināta sabiedrības līdzdalība, ievietojot paziņojumu Tieslietu ministrijas mājaslapā sadaļā "Sabiedrības līdzdalība" un Ministru kabineta mājaslapā sadaļā "Ministru kabineta diskusiju dokumenti". |
| 2. | Sabiedrības līdzdalība projekta izstrādē | Lai informētu sabiedrību par projektu un dotu iespēju izteikt viedokli, projekts pirms tā iesniegšanas Valsts sekretāru sanāksmē 2018. gada 1. martā ievietots Tieslietu ministrijas  mājaslapā sadaļā "Sabiedrības līdzdalība" (pieejams: <https://www.tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-grozijumi-ministru-kabineta-6>) un Ministru kabineta mājaslapā sadaļā "Ministru kabineta diskusiju dokumenti" (pieejams: <https://www.mk.gov.lv/content/ministru-kabineta-diskusiju-dokumenti>). Tika lūgts sniegt rakstveida atzinumu (nosūtot to uz Tieslietu ministrijas Dzimtsarakstu departamenta e-pasta adresi) par projektu divu nedēļu laikā no paziņojuma izvietošanas dienas. |
| 3. | Sabiedrības līdzdalības rezultāti | Pēc projekta ievietošanas Tieslietu ministrijas un Ministru kabineta mājaslapā, viedoklis un precizējoši jautājumi par projektu tika saņemti no Ventspils pilsētas Dzimtsarakstu nodaļas. Iesniegtie iebildumi un priekšlikumi ņemti vērā daļēji.  Ventspils pilsētas Dzimtsarakstu nodaļa iebilda par Noteikumu:  1) 27.1punktu par valsts nodevas samaksu. Ņemot vērā, ka valsts nodevas par civilstāvokļa aktu reģistrāciju maksāšanas kārtību regulē Ministru kabineta 2013. gada 24. septembra noteikumi Nr. 906 "Noteikumi par civilstāvokļa aktu reģistrācijas valsts nodevu", sākotnēji projektā iekļautā norma par valsts nodevu par laulības reģistrāciju tika svītrota;  2) 177. punktā iekļauto regulējumu, norādot, ka, ja iesniegums saņemts pa pastu, nevar tikt pārbaudīta personas identitāte. Iebildums ņemts vērā, grozījumi Noteikumu 177. punktā netiek veikti.  Tika izvērtēts Ventspils pilsētas Dzimtsarakstu nodaļas ierosinājums izteikt Noteikumu 26.1  un 29.13. apakšpunktu (tagadējo 29.3punktu) citā redakcijā. Noteikumu 26.1 punkta redakcija precizēta, savukārt Noteikumu 29.13. apakšpunkts (tagadējais 29.3punkts) atstāts esošajā redakcijā, kas ir viegli lasāms un uztverams.  Papildus paustajā viedoklī tika izteikti jautājumi, kas tika savstarpēji pārrunāti un par kuriem panākta vienošanās. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dzimtsarakstu nodaļas, Tieslietu ministrijas Dzimtsarakstu departaments, Ārlietu ministrijas Konsulārais departaments. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta esošo institūciju ietvaros, līdz ar to tas neparedz jaunu institūciju izveidi vai esošo institūciju likvidāciju vai reorganizāciju. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Golovacka 67830681

Zane.Golovacka@tm.gov.lv